CELEX: 62007TN0368
Language: fi
Date: 2007-09-26 00:00:00
Title: Asia T-368/07: Kanne 26.9.2007 — Liettua v. komissio

24.11.2007   
            
            
               FI
            
            
               Euroopan unionin virallinen lehti
            
            
               C 283/35
            
         Kanne 26.9.2007 — Liettua v. komissio
   (Asia T-368/07)
   (2007/C 283/64)
   Oikeudenkäyntikieli: liettua
   Asianosaiset
   
      Kantaja: Liettuan tasavalta (asiamies: D. Kriaučiūnas)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 13.7.2007 tekemä päätös C(2007) 3407 lopull (1). on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja väittää, että riidanalainen päätös, joka annettiin sille tiedoksi 16.7.2007, on lainvastainen, ja se esittää seuraavat kanneperusteet:
   1.   Komission toimivallan ylittäminen
   Kantaja väittää, että kun komissio teki yksipuolisen päätöksen Liettuan kansallisen jakosuunnitelman lopullisesta sisällöstä, se ylitti toimivallan, joka sille myönnetään direktiivillä 2003/87/EY, sillä vaikka kyseisen direktiivin säännöksillä annetaan komissiolle toimivalta arvioida jäsenvaltioiden laatimia kansallisia jakosuunnitelmia, niissä ei anneta sille toimivaltaa määrittää päästöoikeuksien kokonaismääriä ja jättää täysin huomiotta jäsenvaltioiden laatimat ja toimittamat kansalliset jakosuunnitelmat.
   2.   Yhteisöjen lainsäädännön noudattamatta jättäminen
   
               2.1
            
            
               
                  Direktiivin 2003/87/EY tavoitteiden huomiotta jättäminen: määrittämällä riidanalaisessa päätöksessä sellaisen kansallisen päästötason ajanjaksolle 2008–2012, joka on alhaisempi kuin se, mitä Liettualta edellytetään ilmastonmuutosta koskevan Yhdistyneiden Kansakuntien puitesopimuksen Kioton pöytäkirjassa, komissio jätti huomiotta sovellettavan säädöksen eli direktiivin 2003/87 varsinaiset tavoitteet taloudellisesti tehokkaana välineenä, jolla pyritään panemaan täytäntöön Kioton pöytäkirjan osapuolten sitoumukset kasvihuonekaasupäästöjen osalta.
            
         
               2.2
            
            
               
                  Hyvän hallinnon ja lojaalin yhteistyön periaatteiden loukkaaminen: riidanalaisella päätöksellä loukataan hyvän hallinnon ja lojaalin yhteistyön periaatetta, koska jätettyään huomiotta arvioinnin, joka oli tehty kun Liettuan kansallista jakosuunnitelmaa laadittiin, ja jätettyään kuulematta Liettuaa komissio suoritti erillisen arvioinnin, joka perustui sen itse valitsemaan metodologiaan, päästöoikeuksien enimmäismäärän määrittämiseksi.
            
         
               2.3
            
            
               
                  Direktiivin 2003/87/EY säännösten rikkominen ja oikeusvarmuuden periaatteen loukkaaminen: riidanalaisella päätöksellä rikotaan direktiivin 2003/87 9 artiklan 1 kohtaa ja 11 artiklan 2 kohtaa, koska kun komissio jätti huomiotta Liettuan kansallisessa jakosuunnitelmassa esitetyt luvut ja hylkäsi Liettuan soveltaman laskentatavan epäasianmukaisena, se luotti yksinomaan lukuihin, jotka oli saatu soveltamalla menetelmää, jonka se oli itse valinnut myönnettävien päästöoikeuksien enimmäismäärän määrittämiseksi. Komissio loukkasi lisäksi oikeusvarmuuden periaatetta, kun se sovelsi kyseistä metodologiaa, josta Liettualle ei ollut tiedotettu ennalta.
            
         
               2.4
            
            
               
                  Yhdenvertaisen kohtelu periaatteen loukkaaminen: riidanalaisella päätöksellä loukataan yhdenvertaisen kohtelun periaatetta, koska komissio jätti huomiotta Liettuan erityistilanteen soveltaessaan omaa tapaansa päästöoikeuksien enimmäismäärän määrittämiseksi, mikä johti siihen, että tilanteita, jotka ovat erilaisia, kohdeltiin samalla tavoin.
            
         
               2.5
            
            
               
                  Direktiivin 2003/87/EY 9 artiklan 1 ja 3 kohdan ja direktiivin liitteessä III vahvistetun neljännen kriteerin noudattamatta jättäminen: riidanalaisella päätöksellä laiminlyödään direktiivin 2003/87 9 artiklassa säädettyä velvollisuutta noudattaa sen liitteessä III vahvistettuja kriteerejä, koska siinä jätetään perusteluja antamatta huomiotta kyseisen liitteen neljäs kriteeri ja Liettuan tarve lisätä sähkön tuotantoa laitoksissa, joissa käytetään fossiilisia polttoaineita, Ignalinan ydinvoimalan sulkemista vuoteen 2009 mennessä koskevan sitoumuksen vuoksi.
            
         3.   Yhteisön säädösten ja määräysten olennaisten menettelymääräysten rikkominen
   Kantaja väittää, että riidanalainen päätös tehtiin tavalla, jolla rikottiin olennaisia menettelymääräyksiä, koska komissio rikkoi ensinnäkin direktiivin 2003/87/EY säännöksiä kieltäytymällä riidanalaisessa päätöksessä tarkastelemasta uudelleen päätöstä C(2006) 5613 lopull., ja toiseksi riidanalainen päätös on epäasianmukaisesti ja riittämättömästi perusteltu, minkä vuoksi EY 253 artiklassa ja direktiivin 2003/87 9 artiklan 3 kohdassa säädettyjä vaatimuksia on laiminlyöty. Komissio ei lisäksi noudattanut kyseisen direktiivin menettelyllistä vaatimusta, joka koski arvioinnin kestoa.
   4.   Ilmeisen virheellinen arviointi
   Tutkiessaan Liettuan muutettua kansallista jakosuunnitelmaa komissio jätti ensiksi kantajan mukaan huomiotta erityiset ja objektiiviset olosuhteet, joita Liettua korosti ja jotka johtivat kasvaneisiin päästöihin, ja toiseksi sovelsi epäasianmukaista laskentatapaa ja perusti näkemyksensä virheellisiin tietoihin, jotka johtivat Liettualle myönnettyjen päästöoikeuksien virheellisen enimmäismäärän vahvistamiseen.
   
      (1)  Komission päätös 13.7.2007 kasvihuonekaasujen päästöoikeuksien muutetusta kansallisesta jakosuunnitelmasta, jonka Liettua on antanut tiedoksi kasvihuonekaasujen päästöoikeuksien kansallisesta jakosuunnitelmasta, jonka Liettua on antanut tiedoksi Euroopan parlamentin ja neuvoston direktiivin 2003/87/EY mukaisesti, 29.11.2006 tehdyn komission päätöksen C(2006) 5613 (lopullinen) 3 artiklan 3 kohdan mukaisesti.